b'\n_START_ARTICLE_\nLiht-naistepuna \xc3\xbcrt\n_START_SECTION_\nDroogina\n_START_PARAGRAPH_\nNaistepuna\xc3\xbcrt on kantud droogina Euroopa farmakop\xc3\xb6a 6. v\xc3\xa4ljaandesse. _NEWLINE_Liht-naistepuna \xc3\xbcrt omab t\xc3\xa4htsust dermatoloogias ja ps\xc3\xbchhiaatrias._NEWLINE_Droogiks korjatakse taime maapealset puitumata vartega osa \xe2\x80\x93 \xc3\xbcrti._NEWLINE_\xc3\x9crti kogutakse \xc3\xb5itsemise ajal enne viljade tekkimist. Taime latv l\xc3\xb5igatakse \xc3\xb5itsevate varte tipust umbes 20\xe2\x80\x9330 cm k\xc3\xb5rguselt. Kuivatatakse temperatuuril 35\xe2\x80\x9360 \xc2\xb0C. Droog koosneb rohelistest lehtedest ja kollastest \xc3\xb5itest, on n\xc3\xb5rga l\xc3\xb5hnaga ja m\xc3\xb5rkja, vaiguse, kootava maitsega._NEWLINE_Euroopa farmakop\xc3\xb6as k\xc3\xa4sitletakse droogina vaid sellist liht-naistepuna \xc3\xbcrti, mille h\xc3\xbcperitsiinide sisaldus on v\xc3\xa4hemalt 0,08%. P\xc3\xa4evane annus on 2\xe2\x80\x935 grammi droogi._NEWLINE_Droogi s\xc3\xa4ilivusaeg on ligi 3 aastat.\n_START_SECTION_\nSeespidine kasutamine\n_START_PARAGRAPH_\nRahvameditsiinis on naistepuna kasutatud juba iidsest ajast._NEWLINE_Galenos, Dioscorides, Plinius ja Hippokrates soovitasid naistepuna\xc3\xbcrti diureetikumi, haavu parandava \xc3\xbcrdina, menstruaalh\xc3\xa4irete, siseparasiitide ja maohammustuse korral._NEWLINE_L\xc3\xa4htudes tema biokeemilisest koostisest ja eri ainete sisaldusest, on ta kasutamine laialdane: siseparasiitide, bronhiidi, astma, sapikivit\xc3\xb5ve, k\xc3\xb5hulahtisuse, \xc3\xb6ise voodim\xc3\xa4rgamise, reuma ja seedeh\xc3\xa4irete ravis._NEWLINE_Lisaks mao- ja soolekatarri, maohaavandite, menstruatsioonivaevuste, peap\xc3\xb6\xc3\xb6rituse, lihasevalude ja j\xc3\xa4mesoolep\xc3\xb5letiku korral. _NEWLINE_P\xc3\xb5hitoime kinnitatakse olevat depressioonivastane.\n_START_SECTION_\nNaistepunaleotis\n_START_PARAGRAPH_\nNaistepunaleotist saab kasutada j\xc3\xa4rgmiste haiguslike seisundite korral: keskn\xc3\xa4rvis\xc3\xbcsteemi h\xc3\xa4ired, migreen, \xc3\xb6ine kusepidamatus lastel, kusep\xc3\xb5ie n\xc3\xb5rkus vanematel inimestel, eesn\xc3\xa4\xc3\xa4rmep\xc3\xb5letik meestel, koliit, k\xc3\xb5hulahtisus, gastriit, mao- ja kaksteists\xc3\xb5rmikuhaavand, maksa- ja sapip\xc3\xb5iehaigused, peavalu, \xc3\xa4ge ja krooniline p\xc3\xbcelonefriit, ts\xc3\xbcstiit, neerukivit\xc3\xb5bi, g\xc3\xbcnekoloogilised naistehaigused, podagra, radikuliit, mastopaatia, p\xc3\xb5letikuprotsessid, angiin, endokardiit, m\xc3\xbcokardiit, kopsutuberkuloos, verek\xc3\xb6himine, hemorroidid, maksa- ja maokasvaja, ussnugilised, p\xc3\xb5letused ja haavad nahal, nahav\xc3\xa4hk.\n_START_SECTION_\nNaistepuna tee\n_START_PARAGRAPH_\nTeena kasutatakse verejooksu t\xc3\xb5kestamiseks, verek\xc3\xb6himise, k\xc3\xb6ha, j\xc3\xa4mesoolep\xc3\xb5letiku, seedeh\xc3\xa4irete, k\xc3\xb5hulahtisuse, maksa- ja p\xc3\xb5iehaiguste puhul._NEWLINE_Tee valmistamine: v\xc3\xb5etakse 1 supilusikat\xc3\xa4is droogi 1 klaasi keeva vee kohta ning keedetakse 10 minutit, lastakse jahtuda ja kurnatakse. Teed juuakse 3 korda p\xc3\xa4evas, pool tundi enne s\xc3\xb6\xc3\xb6ki, kolmandik klaasi korraga.\n_START_SECTION_\nDepressiooni ravi\n_START_PARAGRAPH_\nLiht-naistepuna \xc3\xbcrt on tuntuim ja t\xc3\xb5en\xc3\xa4oliselt t\xc3\xb5husaim taim kerge ja keskmise raskusega depressiooni vastu. Vastupidiselt osadele antidepressantidele ei v\xc3\xa4henda \xc3\xbcrt suguiha. _NEWLINE_\xc3\x9crti kasutatakse laialdaselt depressiooni raviks. M\xc3\xb5nedes maades, n\xc3\xa4iteks Saksamaal, ravitakse sellega just laste ja noorukite m\xc3\xb5\xc3\xb5dukat depressiooni._NEWLINE_\xc3\x9crt on depressiooniravimina kantud ka Briti (B.P) ja Ameerika \xc3\x9chendriikide farmakop\xc3\xb6asse (USP)._NEWLINE_Komisjon E j\xc3\xa4rgi sobib \xc3\xbcrt nii \xc3\xa4ngistuse, masenduse, n\xc3\xa4rvilisuse, seedeh\xc3\xa4irete, p\xc3\xb5letushaavade kui ka marrastuste raviks.\n_START_SECTION_\nV\xc3\xa4lispidine kasutamine\n_START_PARAGRAPH_\nV\xc3\xa4lispidiselt kasutatakse liht-naistepuna vesit\xc3\xb5mmist kootava vahendina igemep\xc3\xb5letiku puhul igemete m\xc3\xa4\xc3\xa4rimiseks v\xc3\xb5i suu loputamiseks._NEWLINE_Naistepuna \xc3\xbcrdist valmistatakse kuivainena antiseptilist ravimit imaniini, mida kasutatakse II ja III astme p\xc3\xb5letuste, haavandite, paisete, rinnanibude l\xc3\xb5henemise, nina ja kurgu limaskesta \xc3\xa4geda p\xc3\xb5letiku ning p\xc3\xb5sekoopap\xc3\xb5letiku ravimisel erimenetluse j\xc3\xa4rgi valmistatud loputise v\xc3\xb5i salvina.\n_START_SECTION_\nPsoriaasi korral\n_START_PARAGRAPH_\nKliinilistes katsetes on kasutatud naistepuna\xc3\xbcrdisalvi (ingl ointment) psoriaasilesioonidele m\xc3\xa4\xc3\xa4rimiseks, kuid pole teada, kas selleks on kasutatud looduslikku \xc3\xbcrti v\xc3\xb5i \xc3\xbcksnes taimest eraldatud keemilisi \xc3\xbchendeid._NEWLINE_Teatud psoriaasiliikide korral on naistepuna\xc3\xbcrdisalvi m\xc3\xa4\xc3\xa4rimine (2 korda p\xc3\xa4evas) nahale v\xc3\xa4hendanud efektiivselt PASI indeksiga m\xc3\xb5\xc3\xb5detavaid psoriaasilesioone.\n_START_SECTION_\nVastun\xc3\xa4idustused\n_START_PARAGRAPH_\nLooduslikult heleda juuksev\xc3\xa4rviga (blondiinid) v\xc3\xb5i punapeadele v\xc3\xb5ib \xc3\xbcrt ohtlikult m\xc3\xbcrgine olla._NEWLINE_Liht-naistepuna \xc3\xbcrti ei soovitata kasutada raseduse ega imetamise ajal, samuti ei soovitata neid alla 12-aastastele lastele._NEWLINE_Mitmete immunosupressantide ja naistepuna\xc3\xbcrdi (ka toimeainet sisaldavad preparaadid) koostoime v\xc3\xb5ib oluliselt m\xc3\xb5jutada nii ravimi kontsentratsiooni kui ka v\xc3\xa4hendada immunosupressantide terapeutilist toimet.\n_START_SECTION_\nKoostoime muude ravimitega\n_START_PARAGRAPH_\nLiht-naistepuna \xc3\xbcrt avaldab organismis koostoimet v\xc3\xa4ga paljude ravimitega ja seet\xc3\xb5ttu ei soovitata temast valmistatud drooge kasutada samal ajal teiste ravimpreparaatidega. Siia hulka kuuluvad ka suukaudsed rasestumisvastased ravimid (antibeebipillid) ja mitmed antidepressandid, verevedeldus-, astma-, suhkruhaiguse-, s\xc3\xbcdame-, langet\xc3\xb5ve- ja HIV-ravimitega._NEWLINE_V\xc3\xa4ltida tuleb naistepuna\xc3\xbcrdi ja krisotiniibi koostarbimist (v\xc3\xb5ib v\xc3\xa4hendada krisotiniibi plasmakontsentratsiooni).\n_START_SECTION_\nFarmakoloogia\n_START_PARAGRAPH_\nLiht-naistepuna toimimise t\xc3\xa4pset mehhanismi ei tunta, kuid pakutakse oletusi. Suukaudselt manustatuna l\xc3\xa4bib ta ts\xc3\xbctokroom P450, ja v\xc3\xb5ib nimetatud ens\xc3\xbc\xc3\xbcmis\xc3\xbcsteemi aktiivsust kahekordistada. Arvatakse, et tema toimemehhanism sarnaneb selektiivsete serotoniini tagasihaarde inhibiitorite (SSRI) omaga, liht-naistepuna on seotud serotoniini (5-h\xc3\xbcdroks\xc3\xbctr\xc3\xbcptamiin ehk 5-HT) tagasihaarde inhibeerimisega._NEWLINE_Liht-naistepuna suurendab mitme aine, n\xc3\xa4iteks serotoniini, noradrenaliini ja dopamiini sisaldust veres. _NEWLINE_Peamisteks antidepressiivse toimega koostisosadeks peetakse h\xc3\xbcperforiini ja h\xc3\xbcperitsiini, kuigi teised bioloogiliselt aktiivsed ained nagu flavonoidid v\xc3\xb5i tanniinid v\xc3\xb5ivad samuti olla seotud antidepressiivse toime saavutamisega._NEWLINE_Meeli m\xc3\xb5jutavateks bioaktiivseteks aineteks peetakse antratseeni derivaate, flavonoide, floroglutsinoole, fenoolhappeid, ksantoone ja terpeene._NEWLINE_M\xc3\xb5ned arvavad, et hoopis h\xc3\xbcperforiin on peamine aktiivne aine, mis antidepressiivset m\xc3\xb5ju avaldab. On t\xc3\xb5estatud, et h\xc3\xbcperforiinil on v\xc3\xb5ime inhibeerida serotoniini (5-HT), dopamiini ja noradrenaliini tagasihaaret. Samuti on h\xc3\xbcperforiin v\xc3\xb5imeline seostuma GABA ja glutamaadi retseptoritega. Teisest k\xc3\xbcljest v\xc3\xb5ib ka n\xc3\xa4iliselt t\xc3\xa4iesti h\xc3\xbcperforiinivaba ekstrakt omada antidepressiivset toimet.\n_START_SECTION_\nKahjulik toime\n_START_PARAGRAPH_\nNaistepuna sisaldavate preparaatide kasutamine kauem kui kaks kuud v\xc3\xb5ib meestel kaasa tuua impotentsuse.'